सांसद राठौड़ ने बुधवार को भाजपा के जिला कार्यालय का वर्चुअल उद्घाटन के बाद पत्रकारों से बातचीत में कहा कि कांग्रेस को चिंतन शिविर तीन साल पहले ही कर लेना चाहिए था, उनका चिंतन शिविर गलत व लेट है। उन्होंने आरोप लगाया कि प्रदेश में कांग्रेस की सरकार बने तीन साल हो गए, लेकिन उसे जनता की कतई परवाह नहीं। तीन साल से कांग्रेस अंदरूनी कलह में उलझी है और मुख्यमंत्री गहलोत को केवल कुर्सी की चिंता है। इसलिए अपने विधायकों को लूट की खुली छूट दे रखी है। उन्होंने सवालिया अंदाज में कहा कि बीते तीन साल में प्रदेश के किसान, नौजवान व आम व्यक्ति को क्या मिला। बल्कि जनता का कांग्रेस की सरकार से विश्वास उठ गया है।
गहलोत केवल केन्द्र सरकार पर लगाते हैं आरोप सांसद राठौड़ ने आरोप लगाया कि तीन साल में प्रदेश की कांग्रेस सरकार ने जनता की भलाई के लिए कुछ नहीं किया, बल्कि केन्द्र से दी गई राशि का भी पूरी तरह उपयोग नहीं किया। कांग्रेस का मकसद केवल केन्द्र की मोदी सरकार पर आरोप लगाना है। जल जीवन मिशन में केन्द्र ने राजस्थान को 26 हजार करोड़ की राशि दी, लेकिन वह केवल 4 हजार करोड़ ही उपयोग में ले सकी। उन्होंने आरोप लगाया कि गहलोत सरकार नहीं चाहती कि केन्द्र की योजनाओं का लाभ जरूरतमंद तक पहुंचे।
मुख्यमंत्री गहलोत आपा खो रहे हैं पूर्व केन्द्रीय मंत्री राठौड़ ने मुख्यमंत्री गहलोत पर शालीनता खोने का आरोप लगाते हुए कहा कि वे इधर- उधर की बातें करते हैं, लेकिन जनता की सेवा का दायित्व भूल रहे हैं। प्रदेश में हो रहे दंगों को लेकर संवैधानिक दायित्व निभाने के बजाय आपा खो रहे हैं। वे दंगों का दोष जबरन भाजपा पर मढ़ रहे हैं।
प्रदेश में भाजपा की सरकार बनने पर मिलेगा पानी भाजपा सांसद राज्यवर्धन सिंह ने कहा कि ईस्टर्न कैनाल परियोजना को लेकर मुख्यमंत्री गहलोत गुमराह कर रहे हैं। केन्द्र राज्यों को पूरी मदद कर रहा है, लेकिन राजस्थान में ईस्टर्न कैनाल परियोजना को लेकर लोगों को गुमराह किया जा रहा है। उन्होंने कहा कि प्रदेश में भाजपा की डबल इंजन की सरकार बनने पर ईस्टर्न कैनाल का पानी आएगा। उन्होंने आरोप लगाया कि प्रदेश में डिस्टि्रक्ट वाटर कमेटी ने कहीं भी एक्शन प्लान नहीं बनाए। मीटिंगों की उन्हें सूचना नहीं दी जाती है।
विकास नहीं अपराध में आगे हुआ राजस्थान राठौड़ ने आरोप लगाया कि कांग्रेस शासन में राजस्थान विकास में आगे होने के बजाय अपराध में आगे हुआ है। महिला उत्पीड़न, बलात्कार के मामले तेजी से बढ़े हैं। प्रदेश में कांग्रेस की तुष्टिकरण की नीति से दंगों को बढ़ावा मिला है।
सेना की भर्ती कभी रूक नहीं सकती सांसद राज्यवर्धन सिंह राठौड़ ने आरोप लगाया कि सेना भर्ती कभी रूक नहीं सकती। वर्ष 2014 से पूर्व 6 साल तक सेना भर्ती नहीं हुई थी। कोरोनाकााल में उदयपुर व जयपुर में सेना भर्ती की गई। सेना भर्ती को लेकर केन्द्र सरकार जल्द ही कोई निर्णय लेने वाली है, उसके बाद सेना भर्ती होगी।